
Referat de aprobare
privind aprobarea majorării capitalului social al societății PIEȚE ȘI TÂRGURI DROBETA SRL


	Având în vedere necesitatea creșterii calitative și a diversificării activităților declarate în actul său constitutiv, în scopul statuării unor condiții minime de dotare și a unor reguli generale de funcționare specifice activităților comerț și de prestări servicii, se impune creșterea forței economice a societății Piețe și Târguri Drobeta SRL, societate de drept public și interes local aflată în subordinea Consiliului Local al Municipiului Drobeta-Turnu Severin, având drept asociat unic Municipiul Drobeta-Turnu Severin, în sensul realizării dezideratelor menționate.
	În considerentul adresei nr. 746/06.03.2025 prin care societatea Piețe și Târguri Drobeta SRL comunică UAT Municipiul Drobeta-Turnu Severin aprobarea și promovarea proiectului finanțat prin fonduri europene nerambursabile intitulat Realizare instalație de stocare a energiei electrice produsă de surse regenerabile (fotovoltaice) în Drobeta-Turnu Severin, întrucât societatea nu are fondurile necesare solicită sprijin privind alocarea sumelor necesare demarării acestui proiect de interes local.
În acest context, consider că este necesară majorarea în numerar a capitalului social actual de 200 lei cu aportul în numerar de 270.000 lei, capitalul social după majorare devenind 270.200 lei și aparține asociatului unic în totalitate, fiind constituit astfel:
- capital social actual în numerar 200 lei, divizat în 20 părți sociale a câte 10 lei fiecare;
- majorare capital social existent prin aport în numerar de 270.000 lei, divizat în 27.000 părți sociale a câte 10 lei fiecare.
De asemenea, propun îndeplinirea de către persoanele mandatate a formalităților necesare actualizării Actului constitutiv al societății la Oficiul Registrului Comerțului de pe lângă Tribunalul Mehedinți, în sensul majorării în numerar a capitalului social al societății.
Precizez că autoritatea deliberativă a Municipiului Drobeta-Turnu Severin este îndreptățită să aprobe aceste propuneri în conformitate cu dispozițiile art. 129, alin. (3), lit. d), din OUG nr. 57/2019 privind Codul administrativ, conform cărora “în exercitarea atribuțiilor prevăzute la alin. (2), lit. a), Consiliul Local exercită, în numele autorității administrativ-teritoriale toate drepturile și obligațiile corespunzătoare participațiilor deținute la societăți sau regii autonome, în condițiile legii”.
Nu în ultimul rând Legea nr. 273/2006 privind finanțele publice locale, la art. 35, alin. (2) prevede faptul că autoritățile deliberative pot hotărî asupra participării cu capital sau bunuri, în numele și în interesul colectivităților locale pe care le reprezintă, la constituirea de societăți comerciale sau la înființarea unor servicii de interes public local ori județean, după caz, în condițiile legii. 


Autoritățile deliberative pot hotărî achiziționarea, în numele și în interesul colectivităților locale pe care le reprezintă, de acțiuni la societățile la a căror constituire au participat cu aport de capital sau în natură și pot majora sau diminua capitalul social al acestora, în condițiile legii.
Motivarea majorării de capital constă așa cum am arătat în preocuparea permanentă a autorității administrației publice locale a Municipiului Drobeta Turnu Severin pentru eficientizarea activității societății Piețe și Târguri Drobeta SRL, fapt ce conduce și la îmbunătățirea calității serviciilor prestate.
Față de aceste considerente, în exercitarea atribuțiilor prevăzute la art. 155 alin. (1) lit. d) și alin. (5) lit. a) din OUG nr. 57/2019 privind Codul administrativ, actualizat, înaintez Consiliului Local al Municipiului Drobeta-Turnu Severin proiectul de hotărâre privind aprobarea majorării în numerar a capitalului social al societății Piețe și Târguri Drobeta SRL.

